યુવાની સુધી ઋષિકેશ શારીરિક અને માનસિક રીતે સતત પોતાને બીજાથી અલગ અનુભવી રહ્યો હતો. એ પોતાના વ્યક્તિગત અને દૈહિક અનુભવોને લઈને ખૂબ મુંજવણમાં હતો. કારણ કે, તે કોઈ એવી વ્યક્તિને ઓળખતો ન હતો જે તેના જેવી જ હોય. વૈચારિક તર્ક-વિતર્ક અને અસમંજસતા વચ્ચે એક દિવસ આઈઆઈટીનાં ભણતર દરમિયાન મનોવિજ્ઞાનના ક્લાસરૂમમાં સમલૈંગિકતા વિષયક ઉલ્લેખ થયો. એ સમયે ઋષિકેશને ખબર ન પડી કે જે વિષયક ઉલ્લેખ થઈ રહ્યો છે એ વિષય તેને લગતો છે. એ પોતે સમલૈંગિક છે. પરંતુ જ્યારે ઋષિકેશને એકવાર આઈઓવા સ્ટેટ યુનિવર્સિટીમાં ગે સપોર્ટ ગૃપમાં બીજા આત્મવિશ્વાસી સમલૈંગિકો સાથે વાત કરવાનો અવસર મળ્યો ત્યારે તેને ખબર પડી કે એ પણ કેટલાંક લોકોની જેમ સમલૈંગિક છે. ઋષિકેશે સમલૈંગિક તરીકે સ્વયંનો સ્વીકાર કરી લીધો.